નિવૃત્તિ પછી હું દરરોજ સવારે વહેલાં ચાલવા નીકળું છું. સવારે સમગ્ર વાતાવરણમાં કવિતા છલકાતી હોય છે; એટલે, ચાલવા જવું જેવા ગદ્યાળુ શબ્દપ્રયોગને બદલે ફરવા જવું જેવો કાવ્યમય શબ્દપ્રયોગ કરવાનું વધુ ઉચિત ગણાય એવું મારા એક કવિમિત્ર માને છે. જોકે આ કવિમિત્ર રાતના મોડે સુધી વાંચવા-લખવામાં સમય વ્યતીત કરતા હોવાને કારણે સવારે ક્યારેય વહેલા ઊઠતા નથી. છેલ્લાં વીસ વર્ષથી એમણે સવાર જોઈ જ નથી! એ ઊઠે ત્યારે કહેવાનો સમય થઈ ગયો હોય છે. જોકે ગુજરાતી ભાષાને એમના તરફથી પરોઢ, પ્રભાત અને સવાર વિશેનાં કાવ્યોનો એક આખો સંગ્રહ મળ્યો છે!